Helderkleurige vrolikheid by sewende Kansa Shavathon | Netwerk24
Helderkleurige vrolikheid by sewende Kansa Shavathon
Die Weslander-span het hul kinders saamgebring om in die pret te deel: Mieke en Madelie Tolken, Alet en Zoey Ellis, Chantell en Arno Cornelissen en redakteur Joline van der Merwe.Foto’s: Keanan Harmse en Joline van der Merwe
Weskus Mall het Saterdag sy sewende Kansa Shavathon aangebied.
Sowat 123 Weskussers het hul hare geknip of in vrolike, helder kleure laat spuit. Twee kliënte het hul 25 cm lange poniesterte geskenk – die sewejarige Mieke Lubbe is een van dié wat haar poniestert geskenk het – sodat dit gebruik kan word om pruike vir kankerlyers te maak. Saam met haar hare het sy ook ’n briefie aan ’n maatjie geskryf wat lui: “Ek gee met liefde my lang hare vir jou . . .” asook ’n telefoonnommer om haar te kontak.
Joanne Bester, bemarkingsbestuurder by Weskus Mall, sê hulle het altesaam R6 543,65 met die inisiatief ingesamel.
“Dit is die vyfde jaar dat Weskus Mall self die Shavathon reël, maar die sewende jaar dat ons direk betrokke is. Die vorige twee jaar is dit deur Kansa gereël,” sê sy.
Van die vrywilligers daar was die Weslander-personeel, Weskus Mall-personeel, die skoonheidskoninginne Anita Senekal en Chanté Green en haar ma, Chanel, Mnr. en Mej. Curro 2017, Curro-leerders en Kansa-vrywilligers.
Bester sê verskeie mense het bedrae van tot R1 000 geskenk.